《岭右张使君辟园城中台榭池沼皆桂林胜绝处予闻窃向往焉赋得六题 其四 来鹤池》
明代·胡应麟

喷玉千寻望转奇，平开十亩漾涟漪。閒花弄色全依砌，古木丛阴半入池。

云合四山龙起夜，露浓三径鹤来时。吹笙自是神仙客，暂逐双凫到凤墀。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。